ინფორმაცია „საქართველოს 2018 წლის სახელმწიფო ბიუჯეტის შესახებ“ საქართველოს კანონში ცვლილების შეტანის თაობაზე“ საქართველოს კანონის პროექტზე საქართველოს პარლამენტის კომიტეტების რეკომენდაციების გათვალისწინების თაობაზე

| **რეკომენდაცია** | **რეკომენდაციის გათვალისწინების შესაძლებლობა** |
| --- | --- |
| **საქართველოს პარლამენტის საფინანსო-საბიუჯეტო კომიტეტი** | |
| კომიტეტს მნიშვნელოვნად მიაჩნია, რომ უფრო მეტი ყურადღება მიექცეს ინფრასტრუქტურული პროექტების ასიგნებების მართვის პროცესს ბიუჯეტის როგორც დაგეგმვის ეტაპზე, ისე ბიუჯეტის შესრულების პროცესში, რაც ხელს შეუწყობს საბიუჯეტო რესურსების ეფექტიან გამოყენებას და ინფრასტრუქტურული პროექტებისა და პროგრამული ბიუჯეტის მიზნობრივი მაჩვენებლების შესრულებას. შესაბამისად, სახელისუფლებო სტრუქტურებმა უნდა გააქტიურონ მუშაობა საბიუჯეტო პარამეტრების გეგმიური მაჩვენებლების შესრულებაში არსებული ჩამორჩენების თავიდან აცილების მიმართულებით. | საქართვველოს მთავრობა აგრძელებს მუშაობას საინვესტიციო პროექტების მართვის დანერგვის მიმართულებით, რათა უზრუნველყოფილი იქნეს კაპიტალური პროექტების ზუსტი და თანმიმდევრული დაგეგმვა. მუშაობა მიმდინარეობს მსოფლიო ბანკთან და სხვა დონორ ორგანიზაციებთან. |
| **საქართველოს პარლამენტის იურიდიული საკითხთა კომიტეტი** | |
| მიუხედავად იმისა, რომ იურიდიული დახმარების სამსახური ასრულებს უმნიშვნელოვანეს ფუნქციებს სოციალურად დაუცველი მოსახლეობის და არა მარტო სოციალურად დაუცველი კატეგორიის მოქალაქეების უფასო სამართლებრივი მომსახურების უზრუნველყოფისათვის, წარმოდგენილი კანონპროექტით არ არის გათვალისწინებული დამატებითი ასიგნებები. იურიდიული დახმარების სამსახურს ყოველწლიურად ემატება ფუნქციები და დამატებითი შტატების და შრომის ანაზღაურების ფონდის ზრდის გარეშე ეს სამსახური კანონით დაკისრებული ფუნქციების განხორციელებას ვერ შეძლებს. 2019 წლის ბიუჯეტის პროექტშიც მხოლოდ ნაწილობრივ იქნა გათვალისწინებული იურიდიულ საკითხთა კომიტეტის რეკომენდაცია და ნაცვლად კომიტეტის მიერ მოთხოვნილი 100 000 ლარისა, იურიდიული დახმარების სამსახურის ბიუჯეტი მხოლოდ 20 000 ლარით იზრდება. | სსიპ - იურიდიული დახმარების სამსახურს 2018 წელს 2017 წელთან შედარებით ასიგნებები გაეზარდა დაახლოებით 1.5 მლნ ლარით და განისაზღვრა 6.4 მლნ ლარით, თუმცა 11 თვის საკასო ათვისების გათვალისწინებით (4.7 მლნ ლარი), მოსალოდნელია რომ მიმდინარე წელს სამსახური ვერ აითვისებს დაახლოებით 1 მლნ ლარს. სამსახურს 2018 წლისათვის დამატებით თანხებზე მოთხოვნა არ დაუყენებია. |
| **იურიდიულ საკითხთა კომიტეტი** | |
| კანონის პროექტის პირველი მუხლის პირველი პუნქტით ახალი რედაქციით ყალიბდება კანონის **პირველი თავი,** მათ შორის, კანონის პირველი მუხლი, თუმცა მასში **გათვალისწინებული არ არის კანონის პირველი მუხლის სათაურისა (საქართველოს სახელმწიფო ბიუჯეტის ბალანსი) და პირველი წინადადების რედაქციები.** მიგვაჩნია, რომ სამართლებრივი ტექნიკის თვალსაზრისით აღნიშნული ხარვეზი გასწორებას საჭიროებს. | **გათვალისწინებულია** |
| კანონის პროექტის პირველი მუხლის პირველი პუნქტით წარმოდგენილ კანონის **მე-13 მუხლით არ არის გათვალისწინებული ცხრილის სათაური** (საქართველოს სახელმწიფო ვალის საპროგნოზო ზღვრული მოცულობა 2018 წლის ბოლოსათვის). მიგვაჩნია, რომ სამართლებრივი ტექნიკის თვალსაზრისით, აღნიშნული ხარვეზი გასწორებას საჭიროებს. | **გათვალისწინებულია** |
| კანონის პროექტის პირველი მუხლის პირველი პუნქტით წარმოდგენილი კანონის **მე-8 მუხლითა და კანონის პროექტის ამავე მუხლის მე-2 პუნქტით წარმოდგენილი კანონის მე-15 მუხლით გათვალისწინებული სამინისტროების სახელწოდებები შესაბამისობაში უნდა მოვიდეს** „საქართველოს მთავრობის სტრუქტურის, უფლებამოსილებისა და საქმიანობის წესის შესახებ“ საქართველოს კანონში ცვლილების შეტანის თაობაზე“ საქართველოს 2018 წლის 5 ივლისის №3024-რს კანონთან. | ვინაიდან საქართველოს მთავრობის სტრუქტურაში ცვლელებები საბიუჯეტო წლის დაწყების შემდგომ განხორციელდა „საქართველოს მთავრობის სტრუქტურის, უფლებამოსილებისა და საქმიანობის წესის შესახებ“ საქართველოს კანონში ცვლილების შეტანის თაობაზე“ საქართველოს კანონის მე-2 მუხლის მე-9 პუნქტის საფუძველზე, ამავე მუხლის პირველი - მე-7 პუნქტებით განსაზღვრული საბიუჯეტო ორგანიზაციები ამ კანონით გათვალისწინებული პროგრამული კოდების განკარგვას ახორციელებენ „„საქართველოს 2018 წლის სახელმწიფო ბიუჯეტის შესახებ“ საქართველოს კანონით გათვალისწინებული ზოგიერთი პროგრამული კოდის ასიგნებების განმკარგავების განსაზღვრის შესახებ“ საქართველოს მთავრობის 2018 წლის 18 ივლისის №1420 განკარგულების შესაბამისად. შესაბამისად, მსგავსი შინაარსის დებულება აისახა ცვლილების პროექტის მეორე მუხლში. |
| კანონის პროექტის პირველი მუხლის მე-3 პუნქტით წარმოდგენილი კანონის მე-16 მუხლის მე-5 პუნქტის შენიშვნით გათვალისწინებული „სამხედრო სარეზერვო სამსახურის შესახებ“ საქართველოს კანონი „სამხედრო ძალების რეზერვისა და სამხედრო სარეზერვო სამსახურის შესახებ“ საქართველოს 2018 წლის 7 მარტის №2037-IIს კანონის 28-ე მუხლის პირველი პუნქტის საფუძველზე ძალადაკარგულად გამოცხადდა 2018 წლის 1 ივნისადან. აღნიშნულიდან გამომდინარე, ნორმა წარმოდგენილ უნდა იქნეს ახალი რედაქციით და მითითება უნდა გაკეთდეს ახალ კანონზე. | **გათვალისწინებულია** |

ინფორმაცია „საქართველოს 2018 წლის სახელმწიფო ბიუჯეტის შესახებ“ საქართველოს კანონში ცვლილების შეტანის თაობაზე“ საქართველოს კანონის პროექტზე სახელმწიფო აუდიტის სამსახურის რეკომენდაციების გათვალისწინების თაობაზე

| **რეკომენდაცია** | **რეკომენდაციის გათვალისწინების შესაძლებლობა** |
| --- | --- |
| წარმოდგენილი კანონპროექტი ითვალისწინებს ცალკეული პროგრამების/ ქვეპროგრამების წლიური გეგმის მოცულობის დაკორექტირებას, როგორც შემცირების, ასევე ზრდის მიმართულებით. თუმცა, აღნიშნულის **პარალელურად, არ მომხდარა პროგრამული ბიუჯეტის დოკუმენტისა და მასში წარმოდგენილი შედეგებისა და ინდიკატორების განახლება, რაც წლის ბოლოსათვის გაართულებს მიღწეული შედეგების შეფასებას.** | წლიური ბიუჯეტის ანგარიშში პროგრამების შესრულებასთან დაკავშირებული ინფორმაციის წარმოდგენისას ასახული იქნება შესაბამისი განმარტებები თავდაპირველ პროგნოზებსა და ფაქტიურ შედეგებს შორის არსებულ სხვაობებზე; |